लद्दाख झड़प पर बोलीं मायावती, 'हमें सजग और सतर्क रहने की जरूरत'
लद्दाख में चीनी सेना के साथ भारतीय सेना की एक बार फिर झड़प की खबर पर बहुजन समाज पार्टी की प्रमुख मायावती की प्रतिक्रिया सामने आई है।
नई दिल्ली: लद्दाख में चीनी सेना के साथ भारतीय सेना की एक बार फिर झड़प की खबर पर बहुजन समाज पार्टी की प्रमुख मायावती की प्रतिक्रिया सामने आई है। मायावती ने ट्वीट कर कहा कि अब हमें और भी सजग और सतर्क रहने की जरूरत है। उन्होंने अपने ट्वीट में कहा-'चीनी सेना द्वारा एक बार फिर पूर्वी लद्दाख क्षेत्र में दुस्साहस करने की खबर चैंकाने वाली है, लेकिन संतोष की बात है कि भारतीय सेना ने इसका मुँहतोड़ जवाब दिया है। सरकार को आगे और भी ज्यादा सजग व सतर्क रहने की जरूरत है।'आपको बता दें कि लद्दाख के पैंगोंग सो झील के इलाके में यथास्थिति को बदलने की कोशिश कर रही चीनी सेना का भारतीय सेना ने एकबार फिर मुंहतोड़ जवाब दिया है।  चीनी सैनिकों ने लद्दाख में एक बार फिर से समझौते का उल्लंघन किया है। यहां चीनी सैनिकों ने समझौते के बाहर जाकर हरकत करने की कोशिश की, जिसका भारतीय सेना ने कड़ा जवाब दिया। ऐसे में दोनों देशों की सेनाओं के बीच झड़प हुई।यह झड़प 29 अगस्त की रात में हुई। झड़प के बाद रविवार को एक हाईलेवल मीटिंग रखी गई थी, जिसमें रक्षा मंत्री राजनाथ सिंह, सीडीएस बिपिन रावत और आर्मी चीफ मनोज मुकुंद नरवणे मौजूद, एयर चीफ मार्शल राकेश कुमार सिंह भदौरिया, एनएसए अजीत डोभाल थे। वहीं, आज भारत और चीन के बीच कमांडर स्तर की बातचीत हो रही है। यह बातचीत चशूल में चल रही है।